Разговорите со Кина „суштински чекор напред“
Во Вашингтон започна првиот годишен Стратешки и економски дијалог со Кина 
Американскиот претсдеател Барак Обама смета дека дводневните разговори со Кина за билатералната соработка, што во понеделникот започнааа во Вашингтон, се „суштински чекор напред“ кон позитивни, конструктивни и сеопфатни односи. Обама кажа дека САД и Кина може да соработуваат на сопствените интереси во запирање на ширењето на нуклеарното оружје. Обете земји мора да продолжат со соработката за денуклеаризација на Корејскиот Полуостров, а во истовреме обединети да го спречат Иран да дојде до нуклеарно оружје, рече американскиот претседател. Односите меѓу САД и Кина ќе го образуваат 21-от век, оцени Обама, додавајќи тие се сеопфатни и ги одразуваат се` подлабоките врски меѓу народите на двете земји. Обама е задоволен што кинескиот претседател Ху Џинтао ја споделува заложбата за континуиран дијалог за јакнење на заедничките интереси, но додаде дека нема илузии дека САД и Кина ќе се согласат за се` и сешто. Американската државна секретарка Хилари Клинтон најави дека разговорите ќе се насочат на безбедноста, климатските промени и глобалната економска ситуација. Обете страни можеби не секогаш „гледаат исто“, рече Клионтон, но додаде дека решенијата на многу предизвици се на дофат. Клинтон и секретарот за финансии Тимоти Гајтнер се на чело на американската делегација на првите годишни разговори од ваков вид, наречени Стратешки и економски дијалог со Кина. Гајтнер на отворањето ја пофали кинеската реакција на економската криза. Владини претставници најавуваат дека САД сакаат Кина помалку да се потпира на извозот, а повеќе на ширење на домашните пазари во поттикнувањето на економски растеж. Американски владини лица велат и дека ќе подвлечат дека американската економија ќе се опорави, но дека процесот нема да биде придвижен од тоа Американците да купуваат странски добра. Официјален Пекинг испрати 150-члена делегација во Вашингтон – најбројна досега што престојувала во САД. Кина и САД планираат наредните средби наизменично да се одржуваат во Пекинг и Вашингтон. Тие се претставуваат проширување на економските разговори што започнаа за време на владата на поранешниот американски претседател Џорџ Буш.